



**A tolvajok kedvenc nyári vadászterülete a strandok, uszodák környéke. A hatalmas tömegben senkinek sem tűnik fel, ha valaki felemel egy táskát a földről és a kijárat felé indul vele. A strandok szarkái nem nézik, hogy mit visznek, lehet az strandpapucs, úszószemüveg vagy napolaj, de esetenként komolyabb dolgok is, mint például mobiltelefon, videokamera, autó- és lakáskulcs, vagy éppen pénztárca.**

**A strandi lopások a tényleges kár mellett nem kis bosszúságot is okoznak a meglopottaknak. Ezek a bosszantó esetek könnyedén elkerülhetőek lennének egy kis odafigyeléssel.**

**A legjobb védekezés a megelőzés. Ha strandra megyünk, használjuk az értékmegőrzőt, a csomagokra, táskákra felváltva vigyázzunk, a parkoló autókban pedig ne hagyjunk látható helyen táskát, értéket, azokat inkább a csomagtartóban helyezzük el. A strandoláshoz nem feltétlenül szükséges, feltűnő és értékes használati tárgyakat pedig egyszerűen hagyjuk otthon.**



**Zala Megyei Rendőr-főkapitányság**

**Bűnmegelőzési Alosztálya**

1. Ne verjük nagy dobra, ha elutazunk! A közösségi oldalakra is csak utólag posztoljuk a nyaralásunkat!
2. Tartsunk rendet a portánkon, hogy ne tűnjön az ingatlan lakatlannak!
3. Az udvaron széthagyott holmik bevonzhatják a betörőt!
4. Helyezzünk el mozgásérzékelőket a kertben!
5. Szerezzünk be riasztót, vagy távfelügyeletre bekötött riasztórendszert!
6. Lássuk el mechanikai védelemmel és mindig zárjuk a nyílászárókat!
7. Az emeleti ablakoknál is ügyeljünk a fákra, teraszokra, ahonnan bárki bemászhat!
8. Ne hagyjuk a kulcsot a lábtörlő alatt, akkor sem, ha a strandra megyünk!
9. Használjunk időzített kapcsolós fényforrást, hogy úgy tűnjön, otthon vagyunk!
10. Kérjük a szomszédok segítségét (posta-ládaürítés, szemétszállítás, fűnyírás, odafigyelés)!

+1. Amennyiben mégis megtörténik a baj, haladéktalanul értesítsük a **112**-es segélyhívón a rendőrséget!

**Zala Megyei Rendőr-főkapitányság**

**Bűnmegelőzési Alosztálya**